Asiat ovat useimmiten juuri sitä, miltä ne näyttävät. Itsenäisyyspäivänä näytti siltä, että anarkistit halusivat riehua ja 612-soihtukulkue kunnioittaa isänmaata ja veteraaneja, kirjoittaa Iltalehden toimittaja Sami Koski.

Poliisi otti itsenäisyyspäivänä Helsingissä kiinni yli sata mielenosoittajaa. ANTTI NIKKANEN

Jos Vapaus pelissä -tapahtuman järjestäjien oli tarkoitus osoittaa, kuinka äärioikeisto marssii Suomen kohti natsi-Saksan toista tulemista, se epäonnistui.

Kävi juuri päinvastoin.

Poliisi otti kiinni yli sata mielenosoittajaa, joista suurin osa 612-soihtukulkuetta vastustavia anarkisteja. Samaan aikaan soihtukulkue marssi rauhassa Hietaniemen hautausmaalle ja sieltä takaisin - eikä heitellyt poliisia kivillä.

Kävi, kuten aiemminkin itsenäisyyspäivänä. Mielenosoittajien äärisiipi veti huomion pois itse asiasta. Samaan aikaan, kun anarkisteja toimitettiin poliisin maijaan, soihtukulkueen jäsenet marssivat asiallisesti veteraanien haudoille.

lll

Kyllä. 612-soihtukulkueen nettisivujen haltija Timo Hännikäinen tunnetaan äärioikeistolaisista kontakteistaan.

Hän lähetti myös juhannusaattona 2015 Naisasialiitto Unionin ja väkivallan uhreja auttavan Naisten linjan sivuille törkyviestejä, kuten " Sieg Heil " ja pari painokelvottomampaakin viestiä.

Itsenäisyyspäivänä siitä ei kuitenkaan ollut tietoakaan.

Jos unohdetaan se, että maihareihin ja pilottitakkeihin pukeutuneet nuoret miehet lämmittivät sateisia korviaan leijona-pipoilla, ei itsenäisyyspäivän kulkueesta saa kovin suuria natsikortteja tekemälläkään.

" Me emme katso vierestä, kun äärioikeisto aikoo marssia kaduillamme! Nyt on Vapaus pelissä " , Vapaus pelissä -vastamielenosoituksen järjestäjät kirjoittivat, kun tieto 612-soihtukulkueesta tuli.

Ainakaan toiminnan puutteesta ei todellakaan voi äärivasemmistoa tälläkään kertaa syyttää. Mutta menikö homma maaliin?

No, ei mennyt - jos sellaiseksi ei lasketa Töölön kisahallin putkaa.

lll

Kuten terrorismitutkija Atte Kaleva sanoi Iltalehden haastattelussa (28.11.2015), Suomessa ei voi käydä oikeata keskustelua maahanmuuton haitoista ja hyödyistä, kun on vain kaksi ääripäätä: " radikaali suvaitsevaisto ja äärinationalistinen ryhmä " .

Sama toistui jälleen itsenäisyyspäivänä. Keskustelu jää anarkistien putkareissuun, ei soihtukulkueen perustajien äärioikeistolaisiin kytköksiin.

" Vapaus pelissä " -tapahtuman järjestäjät " halusivat estää " , ettei Suomessa aleta polttaa pakolaisia hengiltä tai lahtaamaan kadulla. Se on - ainakin toivottavasti - jokaisen suomalaisen mielestä järkevä tavoite.

Eri asia on se, onko pelko liioiteltua. Toivottavasti.

Nyt anarkistien tavoitteelle taisi kuitenkin käydä päinvastoin. " Vapaus pelissä " -mielenosoittajat näyttivät vain nuorilta, jotka halusivat vain riehua.

Kyllä. Katua koristivat myös 612-kulkueen äärioikeistolaisia kytköksiä kritisoivat " Mannerheim oli maailmankansalainen " -kyltit.

Siitä huolimatta ainut asia, mitä tavalliselle suomalaiselle jää mieleen mielenosoituksista, on se, että jotain häirittiin. Ei se, miksi kulkuetta häirittiin.

Oliko se tapahtuman tarkoitus?

Ei tainnut olla, mutta sillä ei ole mitään merkitystä. Asiat ovat juuri sitä, miltä ne näyttävät. Nyt näytti vain siltä, että anarkistit halusivat keksiä tekosyyn kunnon riehumiselle.